ਫ਼ਿਲਮ ‘ਕਲੱਬ 60’ ਬਾਰੇ ਕੁਝ  ਦਸੋ।
ਨਵੀਂ ਬਣਨ ਵਾਲੀ ਫ਼ਿਲਮ ‘ਕਲੱਬ 60’ ਦਾ ਮਹੂਰਤ ਫ਼ਿਲਮ ਦੇ ਸਾਰੇ ਐਕਟਰਾਂ ਤੇ ਪ੍ਰੋਡਕਸ਼ਨ ਟੀਮ ਦੀ ਮੌਜੂਦਗੀ ’ਚ ਸ਼ਾਨਦਾਰ ਸਮਾਗਮ ਦੌਰਾਨ ਮੁੰਬਈ ਵਿਖੇ ਕੀਤਾ ਗਿਆ। ਕਲੱਬ 60 ਇੱਕ ਅਜਿਹੀ ਫ਼ਿਲਮ ਹੈ ਜਿਸ ਨਾਲ ਜੀਵਨ ’ਚ ਆਸ ਦੀ ਨਵੀਂ ਕਿਰਨ ਪੈਦਾ ਹੁੰਦੀ ਹੈ। ਅਜਿਹੇ ਦੇਸ਼ ਵਿੱਚ ਜਿੱਥੇ ਗਿਣਤੀ ’ਚ ਫ਼ਿਲਮਾਂ ਬਣਦੀਆਂ ਤੇ ਰਿਲੀਜ਼ ਹੁੰਦੀਆਂ ਹਨ, ਵਿੱਚ ਇਸ ਫ਼ਿਲਮ ਦਾ ਸੁਚੱਜਾ ਸੁਨੇਹਾ ਤੇ ਵਿਸ਼ਾ ਵਸਤੂ ਫ਼ਿਲਮ ਨੂੰ ਸਿਖ਼ਰ ’ਤੇ ਪਹੁੰਚਾਏਗਾ। ਇਸ ਦੇ ਨਾਲ ਹੀ ਕੁਝ ਸੀਨੀਅਰ ਅਦਾਕਾਰ ਜਿਵੇਂ ਫਾਰੂਕ ਸ਼ੇਖ, ਸਾਰਿਕਾ, ਸਤੀਸ਼ ਸ਼ਾਹ, ਟੀਨੂੰ ਅਨੰਦ, ਰਘੁਬੀਰ ਯਾਦਵ ਤੇ ਸ਼ਰਤ ਸਕਸੈਨਾ ਦੀ ਇਸ ਫ਼ਿਲਮ ’ਚ ਮੌਜੂਦਗੀ ਨਾਲ ਵੀ ਫ਼ਿਲਮ ਦੀ ਸਫ਼ਲਤਾ ਬਾਰੇ ਕੋਈ ਸ਼ੰਕਾ ਨਹੀਂ ਰਹਿ ਜਾਂਦੀ।
ਇਸ ਫ਼ਿਲਮ ਦੀ ਟੈਗਲਾਈਨ ‘ਲਾਈਫ ਇਜ਼ ਆ ਮੈਂਬਰ ਹੇਅਰ’ ਹੈ। ਕਲੱਬ 60 ਦੇ ਮਹੂਰਤ ਮੌਕੇ  ਡਾਇਰੈਕਟਰ ਤੇ ਲੇਖਕ ਸ੍ਰੀ ਸੰਜੇ ਤ੍ਰਿਪਾਠੀ ਨੇ ਫ਼ਿਲਮ ਬਣਾਉਣ ਲਈ ਉਨ੍ਹਾਂ ਨੂੰ ਮਿਲੀ ਪ੍ਰੇਰਨਾ ਤੇ ਇਸ ਫ਼ਿਲਮ ਦੀ ਸਕਰਿਪਟ ਲਿਖਣ ਦੇ ਆਪਣੇ ਤਜਰਬਿਆਂ ਨੂੰ ਸਾਂਝਾ ਕੀਤਾ। ਕਲੱਬ 60 ਦੇ ਮਹੂਰਤ ਦੇ ਮੌਕੇ ’ਤੇ ਲੇਖਕ ਡਾਇਰੈਕਟਰ ਸੰਜੇ ਤ੍ਰਿਪਾਠੀ ਨੇ ਕਿਹਾ ਕਿ ਇਹ ਕਹਾਣੀ ਲਿਖਣ ਦੀ ਪ੍ਰੇਰਨਾ ਮੈਨੂੰ ਮੇਰੀ ਜ਼ਿੰਦਗੀ ਦੇ ਇੱਕ ਨਿੱਜੀ ਤਜਰਬੇ ਤੋਂ ਮਿਲੀ ਤੇ ਨਾਲ ਹੀ ਸਾਊਥ ਮੁੰਬਈ ਕਲੱਬ ’ਚ ਮਿਲੇ ਲੋਕਾਂ ਤੋਂ, ਜਿਸ ਨੂੰ ਮੈਂ 4 ਸਾਲ ਪਹਿਲਾਂ  ਜੁਆਇਨ ਕੀਤਾ ਸੀ।   ਇਨ੍ਹਾਂ ਲੋਕਾਂ ਦੀ ਛਾਪ ਹੀ ਫ਼ਿਲਮ ਦੀ ਸਕਰਿਪਟ ਵਿੱਚ ਵੱਡੇ ਪੱਧਰ ’ਤੇ ਮਿਲਦੀ ਹੈ।’’
ਕਲੱਬ 60 ’ਚ ਅਜਿਹੇ ਜਵਾਨ ਲੋਕਾਂ ਦੇ ਜੀਵਨ ਦੀ ਝਲਕ ਮਿਲਦੀ ਹੈ ਜੋ ਕਿ 60 ਸਾਲ ਦੇ ਨਹੀਂ ਹਨ ਪਰ 60 ਸਾਲ ਦੇ ‘ਨੌਜਵਾਨ’ ਹਨ ਤੇ ਫਿਰ ਵੀ ਉਹ ਆਪਣੀ ਜ਼ਿੰਦਗੀ ਨੂੰ ਆਪਣੀਆਂ ਸ਼ਰਤਾਂ ਅਨੁਸਾਰ ਜਿਊਣ ਦੀ ਪ੍ਰਬਲ ਇੱਛਾ ਰੱਖਦੇ ਹਨ। ਕਲੱਬ 60 ਦਾ ਸਾਰ ਇਹ ਹੈ ਕਿ ਦੁੱਖ ਤਕਲੀਫ਼ ਭਾਵੇਂ ਕਿੰਨੀ ਵੀ ਜ਼ਿਆਦਾ ਹੋਵੇ ਇਸ ਤੋਂ ਉਬਰਿਆ ਜਾ ਸਕਦਾ ਹੈ ਤੇ ਮੁੜ ਜ਼ਿੰਦਗੀ ਦਾ ਲੁਤਫ਼ ਲਿਆ ਜਾ ਸਕਦਾ ਹੈ। ਇਹ ਇੱਕ ਅਜਿਹੀ ਫ਼ਿਲਮ ਹੈ ਜੋ ਜ਼ਿੰਦਗੀ ਪ੍ਰਤੀ ਹਾਂ-ਪੱਖੀ ਭਾਵਨਾ ਪੈਦਾ ਕਰਦੀ ਹੈ।
ਫ਼ਿਲਮ ਦੇ ਕਿਰਦਾਰਾਂ ਦੀ ਚੋਣ ਅਜਿਹੇ 60 ਸਾਲ ਉਮਰ ਦੇ ਲੋਕਾਂ ’ਚੋਂ ਕੀਤੀ ਗਈ ਹੈ ਜੋ ਆਪਣੀ ਜ਼ਿੰਦਗੀ ਦੇ ਅੰਤਮ ਪੜਾਅ ਦਾ ਆਨੰਦ ਖੁੱਲ੍ਹ ਕੇ ਮਾਣਦੇ ਹਨ। ਇਹ ਉਹ ਲੋਕ ਹਨ ਜਿਨ੍ਹਾਂ ਨੇ ਪੂਰੀ ਉਮਰ ਆਰਾਮ ਦੀ ਜ਼ਿੰਦਗੀ ਜਿਊਣ ਲਈ ਮਿਹਨਤ ਕੀਤੀ ਹੈ ਤੇ ਅੱਜ ਸ਼ਾਂਤੀ ਤੇ ਉਤਸ਼ਾਹ ਨਾਲ ਇਸ ਉਮਰ ਦਾ ਆਨੰਦ ਮਾਣ ਰਹੇ ਹਨ। ਕਲੱਬ 60 ਦਾ ਪਲਾਟ ਅਜਿਹੇ ਲੋਕਾਂ ਦੀਆਂ ਭਾਵਨਾਵਾਂ ਦਾ ਪ੍ਰਗਟਾਵਾ ਕਰਦਾ ਹੈ ਜੋ 60 ਸਾਲ ਜਾਂ ਇਸ ਤੋਂ ਜ਼ਿਆਦਾ ਉਮਰ ਦੇ ਹਨ। ਇਹ ਅਜਿਹੇ ਲੋਕਾਂ ਦੀ ਕਹਾਣੀ ਬਿਆਨਦਾ ਹੈ ਜੋ ਕਿ ਨਾ ਸਿਰਫ਼ ਖੇਡਦੇ ਹਨ, ਲੜਦੇ ਹਨ, ਗਾਲ੍ਹੀ ਗਲੋਚ ਆਦਿ ਕਰਦੇ ਹਨ  ਬਲਕਿ  ਸ਼ਰਾਬ, ਔਰਤਾਂ  ਤੇ ਸੈਕਸ ਬਾਰੇ ਗੱਲਾਂ ਕਰਦਿਆਂ ਉਹ 16 ਸਾਲਾਂ ਦੇ ਅੱਲ੍ਹੜਾਂ ਨੂੰ ਵੀ ਸ਼ਰਮ ਆਉਣ ਲਾ ਦੇਣ। ਇਸ ਸਭ ਦੇ ਬਾਵਜੂਦ ਉਹ ਇੱਕ ਅਜਿਹੇ ਜੋੜੇ ਨੂੰ ਹਮਦਰਦੀ ਤੇ ਜ਼ਿੰਦਗੀ ਜਿਊਣ ਦੀ ਨਵੀਂ ਰਾਹ ਦਿਖਾਉਂਦੇ ਹਨ ਜੋ ਨਵਾਂ ਨਵਾਂ ਉਨ੍ਹਾਂ ਦੀ ਕਲੋਨੀ ’ਚ ਆਇਆ ਹੈ ਤੇ ਮੌਜੂਦਾ ਸਮੇਂ ਬਹੁਤ ਮੁਸ਼ਕਲ ਦੌਰ ’ਚੋਂ ਗੁਜ਼ਰ ਰਿਹਾ ਹੈ।
ਕਲੱਬ 60 ਇੱਕ ਅਜਿਹੀ ਫ਼ਿਲਮ ਹੈ ਜੋ ਪੰਜ 60 ਸਾਲ ਉਮਰ ਦੇ ਨੌਜਵਾਨਾਂ ਦੀ ਟੀਮ ’ਤੇ ਆਧਾਰਤ ਹੈ। ਇਹ ਨਾ ਸਿਰਫ਼ ਆਪਣੇ ਜੀਵਨ ਦਾ ਆਨੰਦ ਲੈਂਦੇ ਹਨ ਬਲਕਿ ਹਮੇਸ਼ਾਂ ਲੋਕਾਂ ਦੀ ਸਹਾਇਤਾ ਕਰਨ ਤੇ ਉਨ੍ਹਾਂ ਨੂੰ ਭਾਵਨਾਤਮਕ ਸਹਾਇਤਾ ਦੇਣ ਲਈ ਆਪਣੇ ਜ਼ਿੰਦਗੀ ਦੇ ਤਜਰਬਿਆਂ ਤੋਂ ਸੇਧ ਲੈ ਕੇ ਲੋਕਾਂ ਨੂੰ ਨਵੀਂ ਸੇਧ ਵੀ ਪ੍ਰਦਾਨ ਕਰਦੇ ਹਨ। ਜਦੋਂ ਤੁਸੀਂ ਇਨ੍ਹਾਂ ਨੂੰ ਦੇਖੋਗੇ ਤਾਂ ਤੁਸੀਂ ਇਹ ਮਹਿਸੂਸ ਕਰੋਗੇ ਕਿ ਜ਼ਿੰਦਗੀ ਅਸਲ ’ਚ 60 ਸਾਲ ਦੀ ਉਮਰ ਤੋਂ ਸ਼ੁਰੂ ਹੁੰਦੀ ਹੈ। ਇਹ ਫ਼ਿਲਮ ਲੋਕਾਂ ਨੂੰ ਝੰਜੋੜ ਕੇ ਰੱਖ ਦੇਵੇਗੀ, ਉਹ ਵੀ ਬਿਨਾਂ ਗੰਭੀਰ ਹੋਏ।
